Twee renosters in wildreservaat gestroopWAARSKUWING: Die foto’s onderaan die berig kan sensitiewe lesers ontstel. ‘n Werknemer van die reservaat by een van die gestroopte renosters. Foto: Facebook via Sibuya Rhino Foundation Nick Fox, die eienaar van die Sibuya-wildreservaat naby Kenton-on-Sea, het Vrydag gesê ŉ derde renosterbul is ook deur die stropers beseer. “Een bul het dit oorleef. Ons probeer al heeldag om hom op te spoor,” het Fox gesê. “Hulle [die stropers] het ŉ pylgeweer gebruik omdat hulle nie ŉ geraas wou maak nie.” Volgens Fox het die reservaat se anti-stropingseenheid gaan ondersoek instel na die welstand van ŉ ander groep renosters, maar toe hulle terugkom het twee renosterkalfies na hulle toe aangehardloop gekom. “Een van die kalfies het bloed op hom gehad. Ons het toe geweet daar het iets gebeur,” het hy gesê. Die twee renosterkarkasse is later sonder hul horings gevind. Die kalfies, onderskeidelik drie maande en 11 maande oud, is weggestuur om met die hand grootgemaak te word. Fox het gesê die polisie was by die reservaat, maar hulle kon nie onmiddellik bereik word vir kommentaar nie. “[Die stropings] is baie erg. Dit lyk asof daar definitief ŉ groep stropers is wat in die Oos-Kaap rondbeweeg,” het hy gesê. Daar is na raming sowat 20 000 witrenosters in die wêreld oor, waarvan die meeste in Suid-Afrika voorkom. Stropingsgetalle het egter oor die afgelope paar jaar drasties toegeneem. In 2007 is 13 renosters in Suid-Afrika gestroop. In 2015 is 1175 renosters aan die hand van stropers dood.